এলাকা সম্মেলন  অহি-র বিধানই অভ্রান্ত সত্যের চূড়ান্ত উৎস  -মুহতারাম আমীরে জামাআত  ভবানীগঞ্জ, রাজশাহী ১৩ নভেম্বর শনিবার : অদ্য বাদ আছর বাগমারা উপযেলাধীন ভবানীগঞ্জ চাঁনপাড়া হেলিপ্যাড মাঠে আহলেহাদীছ আন্দোলন বাংলাদেশ ভবানীগঞ্জ এলাকার উদ্যোগে অনুষ্ঠিত ইসলামী সম্মেলনে প্রধান অতিথির ভাষণে মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিব উপরোক্ত কথা বলেন। তিনি বলেন, মানুষের মস্তিষ্ক প্রসূত কোন বিধান যেমন চূড়ান্ত সত্য হতে পারে না। তেমনি এটাও ঠিক ওটাও ঠিক এই থিওরীও ভুল। কোন বিষয়ে ঠিক মাত্র একটিই হয়। তিনি বলেন, আহলেহাদীছ আন্দোলন আল্লাহ প্রেরিত শাশ্বত সত্যের পথে মানুষকে আহবান জানায়।  যেলা আন্দোলন-এর গবেষণা ও প্রকাশনা সম্পাদক ও হাটমাধনগর সিনিয়র মাদরাসার অধ্যক্ষ মাওলানা আহমাদ আলীর সভাপতিত্বে  অনুষ্ঠিত উক্ত সম্মেলনে বিশেষ অতিথি হিসাবে উপস্থিত ছিলেন আন্দোলন-এর কেন্দ্রীয় প্রচার ও প্রশিক্ষণ সম্পাদক ড. মুহাম্মাদ সাখাওয়াত হোসাইন, যুবসংঘ -এর সাবেক কেন্দ্রীয় সভাপতি ড.এ.এস.এম. আযীযুল্লাহ, বর্তমান সভাপতি ড. মুহাম্মাদ কাবীরুল ইসলাম, সাধারণ সম্পাদক মুযাফফর বিন মুহসিন, নাটোর যেলা আন্দোলন-এর সভাপতি ড. মুহাম্মাদ আলী। অন্যান্যের মধ্যে বক্তব্য পেশ করেন, আল-মারকাযুল ইসলামী আস-সালাফী, নওদাপাড়া রাজশাহীর ভারপ্রাপ্ত অধ্যক্ষ মাওলানা আব্দুর রায্যাক বিন ইউসুফ, ভবানীগঞ্জ এলাকা আন্দোলন-এর সভাপতি ও বালানগর ফাযিল  মাদরাসার উপাধ্যক্ষ মাওলানা শফীকুল ইসলাম, হাটগাঙ্গোপাড়া এলাকা আন্দোলন-এর সহ-সভাপতি ও দামনাশ-পার-দামনাশ উচ্চবিদ্যালয়ের শিক্ষক মুহাম্মাদ নিযামুল হক ও হাফেয মাহবূবুর রহমান প্রমুখ।  ভোগে নয় ত্যাগের আদর্শে উজ্জীবিত হৌন!  ঈদুল আযহার-র খুৎবায় আমীরে জামাআত  নওদাপাড়া, রাজশাহী : দারুল হাদীছ বিশ্ববিদ্যালয় (প্রাঃ) ময়দানে অনুষ্ঠিত কেন্দ্রীয় ঈদগাহে ঈদুল আযহার জামাআতে প্রদত্ত খুৎবায় মুহতারাম আমীরে জামাআত সমবেত মুছল্লীদের উদ্দেশ্যে ইবরাহীমী ত্যাগের আদর্শে উদ্বুদ্ধ হয়ে সমাজে শান্তি ও সৌহার্দ্য স্থাপনে এগিয়ে আসার জন্য উপরোক্ত আহবান জানান। উল্লেখ্য যে, গত ঈদুল ফিৎরের জামাআতে এখানে ইমামতি করেন তাঁর পক্ষে আত-তাহরীক সম্পাদক ড. সাখাওয়াত হোসায়েন এবং তিনি সপরিবারে সাতক্ষীরায় গমন করেন ও প্রথমবারের মত সাতক্ষীরা শহরের প্রাণকেন্দ্র চিলড্রেন্স পার্কে আয়োজিত বিশাল ঈদের জামাআতে ইমামতি করেন।  প্রথম ১২ তাকবীরে ঈদের জামাআত  (১) সিলেট ১৭ নভেম্বর বুধবার: সিলেট শহরের প্রাণকেন্দ্র রেজিষ্ট্রী ময়দানে এ বছরের ঈদুল আযহায় প্রথম বারের মত ছহীহ হাদীছ অনুযায়ী ১২ তাকবীরে ঈদের জামাআত অনুষ্ঠিত হয়েছে। উপশহর, শিবগঞ্জ, শাহপরান, আম্বরখানাসহ শহরের বিভিন্ন এলাকা থেকে দুই শতাধিক মুছল্লী উক্ত জামাআতে যোগদান করেন। বাংলাদেশ আহলেহাদীছ যুবসংঘের সাবেক তাবলীগ সম্পাদক মাওলানা আবু তাহের ঈদুল আযহার উক্ত জামাআতে ইমামতি করেন।  (২) উলানিয়া, মেহেন্দীগঞ্জ, বরিশাল : আল হামদুলিল্লাহ, এবারই প্রথম এখানে ১২ তাকবীরে ঈদের জামাআত অনুষ্ঠিত হল। প্রায় সাড়ে তিনশ নতুন আহলেহাদীছ ঈদুল আযহার অত্র জামাআতে যোগদান করেন। বিরোধীদের কারণে মহিলাদের জামাআতে আনা সম্ভব হয়নি। আগামীতে ইনশাআল্লাহ উক্ত বাধা থাকবে না। ঈদের জামাআতে ইমামতি করেন নবগঠিত মেহেন্দীগঞ্জ উপযেলা আহলেহাদীছ আন্দোলন-এর আহবায়ক মাওলানা আব্দুল খালেক। ছহীহ হাদীছ মতে ঈদের ছালাত আদায় করতে পেরে মুছল্লীগণ দারুণভাবে উজ্জীবিত হয়েছেন। ফালিল্লাহিল হামদ।  (৩) চকরিয়া, কক্সবাজার : কক্সবাজার যেলার চকরিয়া থানাধীন ফুকপুকুরিয়া গ্রামের বাইতুন নূর জামে মসজিদে এবার সর্বপ্রথম ১২ তাকবীরে ঈদুল আযহার জামাআত অনুষ্ঠিত হয়েছে। উক্ত মসজিদের ইমাম মাওলানা ওছমান গণীর ইমামতিতে অনুষ্ঠিত ঈদুল আযহার এই জামাআতে প্রায় তিনশত মুছল্লী ছহীহ হাদীছের নির্দেশনা অনুযায়ী ১২ তাকবীরে ঈদের ছালাত আদায় করেন।  (খ) উল্লেখ্য যে, কক্সবাজার শহরের উত্তর বাহারছড়াস্থ ইসলাম প্রচার ও গবেষণা কেন্দ্রে বিগত ৩ বৎসর যাবত ১২ তাকবীরে ঈদের জামাআত অনুষ্ঠিত হয়ে আসছে। এ বছরও সকাল ৮-টায় সেখানে ঈদুল আযহার জামাআত অনুষ্ঠিত হয়। উক্ত জামাআতে মহিলা সহ প্রায় দুইশত মুছল্লী অংশগ্রহণ করেন। ইমামতি করেন উক্ত সেন্টারের সভাপতি ডাঃ মাহবূবুল আলম।  (৪) লোহাগাড়া, চট্টগ্রাম : যেলার লোহাগাড়া থানাধীন ফুটি ভিলা ইউনিয়নের ফহড়চান্দা গ্রামে এবছর সর্বপ্রথম ১২ তাকবীরে ঈদের জামাআত অনুষ্ঠিত হয়েছে। উক্ত জামাআতে ইমামতি করেন জনাব হারেছ আহমাদ।  (খ) উল্লেখ্য যে, চট্টগ্রাম যেলার সাতকানিয়া থানাধীন উত্তর চরপাড়াস্থ বেসিক স্কুল ময়দানে বিগত ৫ বৎসর যাবত এবং (গ) একই থানার পশ্চিম গাটিয়াডাঙ্গা গ্রামে বিগত চার বৎসর যাবত ১২ তাকবীরে ঈদের জামাআত অনুষ্ঠিত হয়ে আসছে। ফালিল্লা-হিল হাম্দ।  [ছহীহ হাদীছ অনুযায়ী ইবাদত করার প্রতি আল্লাহ সকল দ্বীনদার মুসলমানের অন্তরগুলিকে ঝুঁকিয়ে দিন, প্রাণখুলে আমরা সেই দোআ করি- আমীন! -সম্পাদক]